**Dôvodová správa**

1. **Všeobecná časť**

 Návrh zákona, ktorým sa mení a dopĺňa zákon č. 79/2015 Z. z. o odpadoch v znení neskorších predpisov predkladá poslankyňa Národnej rady Slovenskej republiky Viera Dubačová.

 Návrh zákona má za cieľ upraviť legislatívne nezrovnalosti v súčasnom znení zákona a napomôcť k efektívnejšiemu zberu a výkupu vyhradených prúdov odpadu a triedeného zberu komunálnych odpadov pre zložku papier a lepenka. Táto úprava je zameraná na subjekty, ktoré vykonávajú zber alebo výkup triedeného odpadu, ktorý sa spracováva s ohľadom na životné prostredie.

Súčasné znenie zákona upravuje práva a povinnosti subjektov, ktoré vykonávajú zber alebo výkup vyhradeného prúdu odpadu v § 16. Znenie § 16 upravuje povinnosť uzavrieť zmluvu s príslušnou organizáciou zodpovednosti výrobcov, príslušnou treťou osobou, alebo výrobcom príslušného vyhradeného výrobku. Povinnosťou subjektu voči obci, na ktorej území sa zber odpadu alebo výkup odpadu uskutočňuje je len oznámiť údaje o druhu a množstve vyzbieraného odpadu alebo vykúpeného odpadu. Toto znenie nezakladá povinnosť uzavrieť zmluvu s obcou, avšak v praxi sa tieto subjekty stretávajú s komplikáciami, keď obec vyžaduje na vykonávanie tejto činnosti aj zmluvu s obcou na základe ustanovení § 81 ods. 13 a ods. 14. Považujeme to za bránenie priebehu spravodlivej hospodárskej súťaže a navrhujeme tento stav zmeniť.

Návrh zákona je v súlade s právom Európskej únie, s Ústavou Slovenskej republiky, s ústavnými zákonmi Slovenskej republiky, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná.

**B. Osobitná časť**

**K Čl. I**

K Čl. I bod 1.

Navrhujeme zaradiť subjekty, ktoré vykonávajú zber alebo výkup vyhradeného prúdu odpadu alebo triedený zber komunálneho odpadu pre zložku papier a lepenka na území obce medzi subjekty, ktoré nie sú povinné uzavrieť zmluvu s obcou o vykonávaní činnosti na jej území. Navrhujeme ustanoviť oznamovaciu povinnosť pre subjekty, ktoré vykonávajú zber alebo výkup vyhradeného prúdu odpadu na území obce. Vykonávanie svojej činnosti subjekty oznámia najneskôr 15 dní pred začiatkom vykonávania tejto činnosti, ktorá súvisí so zberom alebo výkupom vyhradeného prúdu odpadu na území obce.

K Čl. I bod 2.

Z povinnosti uzavrieť zmluvu medzi obcou a tým, kto na jej území vykonáva triedený zber komunálnych odpadov, sa vypúšťa triedený zber zložky papier a lepenka.

**K Čl. II**

Ustanovuje sa účinnosť návrhu zákona tak, aby termínovo napĺňala všetky lehoty procesu prerokúvania a schvaľovania zákonov Národnou radou Slovenskej republiky.